TEACHTAIREACHT ÓN gCOIMISIÚN TEACHTAIREACHT ÓN gCOIMISIÚN CHUIG PARLAIMINT NA hEORPA, CHUIG AN gCOMHAIRLE, CHUIG AN mBANC CEANNAIS EORPACH AGUS CHUIG COISTE EACNAMAÍOCH AGUS SÓISIALTA NA hEORPA

Bealach i dtreo córas imréitigh an Aontais níos láidre



1.Réamhrá

Tá sé fíor‑riachtanach éiceachóras imréitigh atá sábháilte stóinseach iomaíoch a bheith san Aontas chun go bhfeidhmeoidh Aontas na Margaí Caipitil go maith. Tacaíonn an t‑imréiteach láir leis an trádáil i margaí caipitil: i gcás ina n‑imréitítear trádálacha go lárnach, idirchuireann contrapháirtí lárnach (CPL) é féin idir na páirtithe i dtrádáil agus ar an dóigh sin gurb é an ceannaitheoir do gach díoltóir agus an díoltóir do gach ceannaitheoir é, rud a ráthaíonn feidhmíocht na gconarthaí. Féadann sé déanamh amhlaidh a bhuí le córas ráthaíochtaí a bhailíonn sé ó na páirtithe. Tríd an imréiteach, bíonn glan‑neamhchosaint aonair ag gach páirtí ar CPL in ionad líonra casta neamhchosaintí déthaobhacha ar chontrapháirtithe aonair. Ar an mbealach sin, méadaíonn CPLanna trédhearcacht agus éifeachtúlacht an mhargaidh agus laghdaíonn siad na rioscaí i margaí airgeadais, go háirithe i gcás díorthach. Tá príomhról ag CPLanna san éiceachóras imréitigh, ina n‑áirítear idir eintitis a bhíonn rannpháirteach in CPLanna go díreach (mar ‘chomhaltaí imréitigh’), amhail bainc mhóra agus gnólachtaí infheistíochta, agus eintitis a bhíonn rannpháirteach in CPLanna go hindíreach (i.e. trí chomhaltaí imréitigh), amhail cistí infheistíochta, bainc bheaga, cuideachtaí árachais, corparáidí. Mura bhfeidhmíonn an t‑imréiteach go héifeachtúil, is mó na rioscaí atá ag institiúidí airgeadais, cuideachtaí agus infheisteoirí agus is airde a gcostais.

Leagtar amach rialacha an Aontais maidir le himréiteach agus CPLanna sa Rialachán maidir le Bonneagar Margaidh Eorpach (EMIR), arna chomhlánú ag an Rialachán lena leagtar síos creat le haghaidh téarnamh agus réiteach CPLanna. Le EMIR, soláthraítear creat láidir le haghaidh bainistíocht riosca agus trédhearcacht sna margaí imréitigh. Tá dúshláin nua tagtha chun cinn, áfach.

Ar an gcéad dul síos, is gné thábhachtach d’Aontas na Margaí Caipitil í an acmhainneacht imréitigh: sin é an fáth a bhfuil gá ag an Aontas le córas imréitigh atá iomaíoch nua‑aimseartha. Is éard atá i gceist le hAontas na Margaí Caipitil margaí caipitil doimhne leachtacha a thógáil san Aontas a fhéadann freastal ar riachtanais shaoránaigh, ghnólachtaí agus institiúidí airgeadais an Aontais. Leanann an Coimisiún de Phlean Gníomhaíochta 2020 maidir le hAontas na Margaí Caipitil a chur chun feidhme. In éineacht leis an Teachtaireacht seo, tá togra reachtach á ghlacadh ag an gCoimisiún a laghdóidh an t‑ualach ar chuideachtaí caipiteal a liostú agus a chruinniú ar mhalartáin phoiblí (an ‘Gníomh um Liostú’). Tá togra á chur ar aghaidh ag an gCoimisiún freisin chun príomhghnéithe de dhlí na dócmhainneachta corparáidí a chomhchuibhiú, lena dtéitear i ngleic le ceann de na constaicí is tábhachtaí roimh infheistíochtaí trasteorann laistigh den Aontas. Is gá d’fhíor‑Aontas na Margaí Caipitil a bheith ag brath ar bhonneagair margaidh iomaíocha, áfach. Mar chuid d’Aontas na Margaí Caipitil, tá athbhreithniú beartaithe cheana ag an gCoimisiún ar an Rialachán maidir le Margaí in Ionstraimí Airgeadais agus ar an gcreat rialála le haghaidh taisclanna lárnacha urrús. Chun Aontas na Margaí Caipitil a neartú, is gá don Aontas Eorpach a acmhainneacht imréitigh intíre a threisiú.

Ar an dara dul síos, ní mór d’éiceachóras imréitigh an Aontais a bheith sábháilte athléimneach: Ní mór maoirseacht an Aontais a fheabhsú chun a áirithiú go ndéanfar faireachán agus rialú ceart ar rioscaí trasteorann laistigh den Aontas a thagann leis an méadú ar mhéideanna imréitigh. Chun athléimneacht a mhéadú, ní mór na ceachtanna a foghlaimíodh ó fhorbairtí le déanaí sna margaí fuinnimh a chur san áireamh, mar bíonn roinnt cuideachtaí fuinnimh ag dul i ngleic le fadhbanna leachtachta nuair a úsáideann siad díorthaigh. Léirigh na forbairtí sin gur gá EMIR a fheabhsú ionas go leanfar de bheith ag maolú na rioscaí do chobhsaíocht airgeadais an Aontais i bhfianaise dúshlán nua. Fágann sé sin nach mór éiceachóras imréitigh AE a thógáil a bheidh sábháilte stóinseach agus a bheidh in ann seasamh i gcoinne suaití eacnamaíocha. Éiceachóras den chineál sin a cheadaíonn do réimse leathan rannpháirtithe, lena n‑áirítear cuideachtaí fuinnimh, a rioscaí a imfhálú go héifeachtach sábháilte, chun glaonna ar éarlais a thuar níos fearr agus bainistíocht níos éifeachtaí a dhéanamh dá réir sin ar a riachtanais leachtachta.

Ar an tríú dul síos, is réamhchoinníoll i dtaca le neamhspleáchas straitéiseach oscailte an Aontais é go mbeadh CPLanna an Aontais dea‑fhorbartha athléimneach. Tá sé ríthábhachtach go bhfanfaidh an tAontas oscailte do mhargaí airgeadais domhanda chun infheisteoirí a mhealladh agus chun tacú le hiomaíochas domhanda gnólachtaí Eorpacha. An tráth céanna, i ndiaidh aistarraingt na Ríochta Aontaithe as an Aontas, is rioscaí do chobhsaíocht airgeadais an Aontais agus do tharchur agus do stiúradh bheartas airgeadaíochta an Aontais iad na méideanna ollmhóra conarthaí arna n‑ainmniú in euro a ndearna CPLanna na Ríochta Aontaithe imréiteach orthu. Acmhainneacht imréitigh stóinseach a mhéadú san Aontas, laghdaíonn sin na rioscaí a eascraíonn as neamhchosaintí iomarcacha ar CPLanna tríú tír.

Chun é sin a bhaint amach, chuir an Coimisiún tograí reachtacha i láthair an 7 Nollaig 2022 lena leasaítear EMIR agus píosaí eile reachtaíochta ionas go mbeidh an tAontas ina mhol imréitigh cost‑éifeachtúil níos tarraingtí agus go dtabharfar aghaidh ar na leochaileachtaí a d’fhéadfadh a bheith ann. Beidh tionchar ag na bearta ar an soláthar seirbhísí imréitigh agus ar an éileamh orthu araon. Beidh siad ina gcuidiú leis an réimse réiteach imréitigh atá le fáil ó CPLanna an Aontais a leathnú agus le feabhas a chur ar a leachtacht, trí dhreasacht a thabhairt do níos mó rannpháirtithe sa mhargadh iad a úsáid le haghaidh imréitigh.

Déantar na tograí sin ar bhonn comhairliúchán fairsing, lena n‑áirítear le Feisirí Pharlaimint na hEorpa, le hionadaithe ó na Ballstáit agus óna n‑údaráis, leis na hÚdaráis Mhaoirseachta Eorpacha (ÚMEnna), leis an mBord Eorpach um Riosca Sistéamach (BERS), leis an mBanc Ceannais Eorpach (BCE) agus leis an Sásra Aonair Maoirseachta (SAM), agus le réimse leathan páirtithe leasmhara tionscail. Na tionchair a bhíonn ag na bearta sin, ní ar athruithe reachtacha amháin a bhraitheann siad ach ar rannpháirtíocht agus gealltanas na ngníomhairí uile a bhfuil baint acu leo freisin, idir phoiblí agus phríobháideach. Féadann rialálaithe agus an lucht ceaptha beartas na coinníollacha a leagan síos maidir le tírdhreach imréitigh feabhsaithe san Aontas. Ach, ar deireadh, is faoi rannpháirtithe sa mhargadh é leas a bhaint as na deiseanna a chuirtear ar fáil leis an rialachán seo. Is féidir ról tábhachtach a bheith ag údaráis phoiblí san Aontas freisin, trína bheith ag tabhairt dea‑shampla agus ag rannchuidiú le héiceachóras imréitigh níos athléimní agus níos iomaíche san Aontas Eorpach.

2.Córas imréitigh an Aontais atá iomaíoch agus nua‑aimseartha

a.I gcás CPLanna

Tá CPLanna ina spreagthóirí don chobhsaíocht airgeadais agus ní mór dóibh a bheith in ann freagairt go dinimiciúil d’fhorbairtí sna margaí. Le EMIR, leagadh síos creat stóinseach maidir le himréiteach láir. Ach is léir go bhfuil réimsí áirithe den chreat maoirseachta atá ann faoi láthair róchasta. Na nósanna imeachta maidir le formheas maoirseachta a fháil chun go seolfaidh CPLanna an Aontais seirbhísí agus gníomhaíochtaí imréitigh nua, baineann fad agus ualach gan ghá leo uaireanta, rud a chuireann bac ar sheoladh táirgí nua ar an margadh. Tá dúshláin chomhchosúla roimh athruithe ar shamhlacha riosca CPL. Níor cheart blianta a thógáil chun táirge nua a fhormheas, ach ní mór athruithe ar shamhlacha a dhéanamh go tapa chun léiriú a thabhairt ar imthosca margaidh agus eacnamaíocha atá ag athrú. Méadaítear costais de dheasca moilleanna ar fhormheasanna agus cuirtear teorainn le hiomaíochas CPLanna an Aontais, rud a laghdaíonn ar tharraingteacht an Aontais mar áit chun gnó a dhéanamh. Tá sé ríthábhachtach, dá bhrí sin, na constaicí sin a bhaint.

Príomhghníomhaíochtaí: Leis an togra reachtach lena leasaítear EMIR, tugtar isteach nósanna imeachta nua ar cheart do na húdaráis a bhíonn páirteach i maoirseacht CPLanna an Aontais a leanúint chun formheas a dhéanamh ar ghníomhaíochtaí nó seirbhísí nua ar mian le CPLanna an Aontais a chur ar fáil, agus tugtar isteach athruithe ar shamhlacha riosca leis freisin. Déantar na doiciméid atá le soláthar ag CPLanna ina n‑iarratais a chaighdeánú agus laghdaítear go cúpla seachtain an fad ama a thógann sé formheas a fháil. Tugtar isteach freisin nós imeachta nua gearr chun gníomhaíochtaí agus seirbhísí nua, gan athruithe ábhartha ar shamhail ghnó CPL, a sheoladh. De bharr na n‑athchóirithe sin, is giorra go mór a bheidh an fad ama a thógfaidh sé ar CPLanna táirge nua a thabhairt chun an mhargaidh nó athrú substaintiúil a dhéanamh ar shamhail. Spreagtar do CPLanna an Aontais an leas is fearr a bhaint as na deiseanna a d’fhéadfadh creat nua a chur ar fáil, lena n‑áirítear trína raon táirgí a leathnú chun freastal ar an éileamh óna gcomhaltaí imréitigh agus a gcliaint.

b.I gcás rannpháirtithe earnála airgeadais

Rannpháirtithe airgeadais a úsáideann seirbhísí CPLanna, e.g. cistí infheistíochta agus cuideachtaí árachais, ba cheart dóibh tairbhiú de chostais laghdaithe nuair a úsáideann siad seirbhísí imréitigh freisin. I ndiaidh na n‑athchóirithe de dhroim ghéarchéim 2008 agus i ndiaidh an aistrithe chuig imréiteach láraithe, rinneadh coigeartuithe ar an gcreat baincéireachta freisin lenar cuireadh ar a gcumas do bhainc tairbhiú de láimhseáil fhabhrach caipitil i gcás ina mbíonn siad ag déanamh imréitigh ag CPL údaraithe nó aitheanta seachas a bheith ag gabháil d’idirbhearta déthaobhacha . Déanann sé sin ciall, mar laghdaíonn imréiteach CPL riosca creidmheasa contrapháirtí. Na hathruithe sin ar rialacha stuamachta bainc, áfach, níl siad le sonrú ina n‑iomláine i bpíosaí eile reachtaíochta de chuid na hearnála airgeadais. Na rialacha maidir le teorainneacha neamhchosanta contrapháirtí i gcás idirbheart díorthaigh, rialacha arb ann dóibh faoi láthair sa Treoir maidir le gnóthas le haghaidh comhinfheistíochta in urrúis inaistrithe (GCUI), mar shampla, ní thugann siad léiriú iomlán ar chineál an imréitigh láir mar rud a laghdaíonn riosca do bhainisteoirí cistí infheistíochta. Tá neamhréireachtaí i gcreat Shócmhainneacht II i gcás árachóirí freisin.

Tá níos mó fadhbanna anois leis an easpa comhsheasmhachta, mar thosaigh CPLanna an Aontais ag cur bealaí nua rochtana ar imréiteach ar fáil, rud a chuidíonn le cistí infheistíochta agus cuideachtaí árachais. Na neamhchosaintí a bhfuil baint acu le CPL a bhíonn ag cuideachtaí árachais ar mian leo a bheith ina gcomhaltaí díreacha CPL, faoi chreat Shócmhainneacht II, mar shampla, féadann siad a bheith faoi réir ceanglais caipitil níos airde ná mar a bhíonn i gcás ina ngníomhaíonn árachóirí mar rannpháirtithe imréitigh indíreacha. Dídhreasú chun na samhlacha nua rochtana sin a úsáid is ea na ceanglais caipitil níos airde sin. Thosaigh roinnt socruithe maidir le scéimeanna pinsin an Aontais, a thiocfaidh faoi oibleagáid imréitigh i mí an Mheithimh 2023, ag úsáid na samhlacha nua rochtana cheana. Dá mhéad gníomhaithe atá rannpháirteach sa chóras, is ea is mó leachtacht agus deiseanna atá ar fáil lena n‑idirbheartú.